*Projekts*

LATVIJAS REPUBLIKAS MINISTRU KABINETS

2015. gada \_\_\_. \_\_\_\_\_\_\_\_\_ Noteikumi Nr.

Rīgā (prot. Nr. )

**Eiropas Savienības struktūrfondu un Kohēzijas fonda projektu pārbaužu veikšanas kārtība 2014.-2020.gada plānošanas periodā**

*Izdoti saskaņā ar Eiropas Savienības struktūrfondu un*

*Kohēzijas fonda 2014.-2020.gada plānošanas perioda*

*vadības likuma 20.panta 3., 4., 7. un 8.punktu*

**I. Vispārējie jautājumi**

1. Noteikumi nosaka kārtību, kādā:
   1. sadarbības iestāde izlases veidā veic projekta iepirkumu dokumentācijas un iepirkumu procedūras norises pirmspārbaudi, un kārtību un apjomu, kādā Iepirkumu uzraudzības birojs veic projekta publiskā iepirkuma dokumentācijas un publiskā iepirkuma procedūras norises pirmspārbaudi (turpmāk – pirmspārbaude), kā arī izstrādā un aktualizē publiskā iepirkuma dokumentācijas un procedūras norises pirmspārbaudes veikšanas metodiku (turpmāk - pirmspārbaužu metodika);
   2. sadarbības iestāde, vadošā iestāde un sertifikācijas iestāde veic pārbaudi projekta īstenošanas vietā;
   3. sadarbības iestāde pārbauda maksājuma pieprasījumu;
   4. Eiropas Savienības struktūrfondu un Kohēzijas fonda (turpmāk – Eiropas Savienības fondi) finansējuma saņēmējs (turpmāk – finansējuma saņēmējs) sniedz un sadarbības iestāde pārbauda informāciju par pievienotās vērtības nodokļa piemērošanu projektu ietvaros, nosūta to Valsts ieņēmumu dienestam izvērtēšanai un pieņem lēmumu par pievienotās vērtības nodokļa iekļaušanu projekta attiecināmajās izmaksās.
2. Sadarbības iestāde, vadošā iestāde un sertifikācijas iestāde veic pārbaudi projekta īstenošanas vietā, tai skaitā pie sadarbības partnera un gala saņēmēja. Finanšu instrumentiem pārbaudi pie gala saņēmēja veic Eiropas Parlamenta un Padomes 2013.gada 17.decembra Regulas (EK) Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006 (turpmāk – regula Nr.1303/2013) 40.panta 3.punktā noteiktos gadījumos.
3. Sadarbības iestāde un vadošā iestāde pārbaudes saturu un apjomu nosaka, lai gūtu pārliecību par projekta atbilstību normatīvajā aktā par specifiskā atbalsta mērķa īstenošanu un noslēgtajā civiltiesiskajā līgumā (turpmāk – līgums) vai vienošanos par projekta īstenošanu ar finansējuma saņēmēju noteiktajam. Iepirkumu uzraudzības birojs pirmspārbaudes saturu un apjomu nosaka, lai gūtu pārliecību par iepirkuma dokumentācijas vai norises atbilstību normatīvajiem aktiem, kas regulē publisko iepirkumu.
4. Sadarbības iestāde, vadošā iestāde, sertifikācijas iestāde un Iepirkumu uzraudzības birojs nodrošina datu ievadi Kohēzijas politikas fondu vadības informācijas sistēmā 2014.-2020.gadam (turpmāk – vadības informācijas sistēma) par šo noteikumu 1.punktā noteiktajām un plānotajām pārbaudēm.
5. Sadarbības iestāde ne vēlāk kā mēneša laikā pēc līguma vai vienošanās par projekta īstenošanu noslēgšanas ar finansējuma saņēmēju, nosaka:
   1. attiecīgā projekta riska līmeni (augsts, vidējs, zems) un ne retāk kā reizi projekta īstenošanas gadā veic projekta riska līmeņa pārvērtējumu;
   2. lielajiem projektiem augstu riska līmeni visā projekta īstenošanas laikā.
6. Sadarbības iestāde, nosakot riska līmeni, viena specifiskā atbalsta mērķa, tā pasākuma vai kārtas ietvaros apstiprinātajiem projektiem piemēro vienotu pieeju riska kritēriju un to nozīmīguma līmeņa noteikšanā.
7. Vadošā iestāde un sertifikācijas iestāde šo noteikumu IV nodaļā noteikto, sadarbības iestāde šo noteikumu II, III, V un VI nodaļā noteikto un Iepirkumu uzraudzības birojs šo noteikumu II nodaļā noteikto pārbaužu norisi, rezultātus un pieņemtos lēmumus dokumentē.
8. Šo noteikumu II nodaļa neattiecas uz Eiropas Savienības struktūrfondu un Kohēzijas fonda 2014.-2020.gada plānošanas perioda vadības likumā 1.panta 2.punkta d.apakšpunktā minētajiem finansējuma saņēmējiem.
9. Sadarbības iestādei šo noteikumu V nodaļā noteikto funkciju veikšanai ir tiesības saņemt ziņas no Valsts kases par finansējuma saņēmēja Valsts kasē projekta īstenošanai atvērtajā kontā reģistrētiem maksājumiem.

**II. Kārtība, kādā nodrošina projekta iepirkumu pirmspārbaudi**

1. Sadarbības iestāde un Iepirkumu uzraudzības birojs veic šādas pirmspārbaudes:
   1. iepirkumu dokumentācijas pārbaudi;
   2. iepirkumu procedūras norises pārbaudi.
2. Iepirkumu uzraudzības birojs izstrādā un aktualizē pirmspārbaužu metodiku, nosakot projekta iepirkumu dokumentācijas un iepirkumu procedūras norises pirmspārbaudes veikšanas kārtību un apjomu.
3. Finansējuma saņēmējs 10 darbdienu laikā pēc līguma vai vienošanās par projekta īstenošanu noslēgšanas iesniedz sadarbības iestādei projekta iepirkumu plānu, kurā iekļauta informācija par iepirkuma līguma priekšmetu, paredzamo līgumcenu un plānotajiem iepirkumiem (1.pielikums).

Projekta īstenošanas laikā finansējuma saņēmējs, ja nepieciešams, projekta iepirkumu plānu aktualizē un iesniedz to izskatīšanai sadarbības iestādē.

1. Projekta iepirkumu plāna iesniegšanas pienākums sadarbības iestādē neierobežo finansējuma saņēmēja tiesības uzsākt iepirkumu procedūru, ja attiecīgais iepirkums ir iekļauts projekta iepirkumu plānā vai atbilstoši šo noteikumu 13.punktam aktualizētajā projekta iepirkumu plānā.
2. Sadarbības iestāde izskata šo noteikumu 12. vai 13. punktā noteiktajā kārtībā saņemto projekta iepirkumu plānu un:
   1. 10 darbdienu laikā pēc projekta iepirkumu plāna saņemšanas pārbauda, vai:
      1. projekta iepirkumu plāns ir aizpildīts saskaņā ar šo noteikumu 1.pielikumu;
      2. līguma priekšmets atbilst finansējuma saņēmēja apstiprinātā projekta plānotajām darbībām;
      3. tajā iekļautā informācija neliecina par iespējamiem normatīvo aktu pārkāpumiem jomās, kas saistītas ar publisko iepirkumu, iepirkumu sabiedrisko pakalpojumu sniedzēju vajadzībām vai iepirkumu procedūru un tās piemērošanas kārtību pasūtītāja finansētiem projektiem;
   2. pēc šo noteikumu 15.1.apakšpunktā minētās pārbaudes veikšanas, ja nepieciešams, lūdz finansējuma saņēmēju piecu darbdienu laikā pēc sadarbības iestādes viedokļa saņemšanas precizēt un iesniegt projekta iepirkumu plānu atkārtotai izskatīšanai. Ja sadarbības iestāde šo noteikumu 15.1.apakšpunktā minētajā termiņā nav lūgusi finansējuma saņēmēju precizēt projekta iepirkumu plānu, uzskatāms, ka projekta iepirkumu plāns ir saskaņots.
3. Sadarbības iestāde piecu darbdienu laikā pēc finansējuma saņēmēja iesniegtā projekta iepirkumu plāna vai atbilstoši šo noteikumu 13.punktā noteiktajai kārtībai finansējuma saņēmēja iesniegtā aktualizētā projekta iepirkumu plāna saskaņošanas iesniedz to Iepirkumu uzraudzības birojā, ja iepirkumi atbilst kādam no šiem gadījumiem:
   1. iepirkumā paredzētā publiskā būvdarbu līguma summa pārsniedz 1 500 000 *euro*;
   2. iepirkumus veic lielā projekta ietvaros;
   3. iepirkumus, par kuriem tiek publicēts sākotnējais paziņojums par līgumu Eiropas Savienības Oficiālajā Vēstnesī.
4. Iepirkumu uzraudzības birojs, pamatojoties uz sadarbības iestādes iesniegtajiem projektu iepirkumu plāniem, izstrādā pirmspārbaužu plānu un:
   1. izlases veidā veic šo noteikumu 16.1. un 16.3.apakšpunktā minēto iepirkumu pirmspārbaudes;
   2. veic šo noteikumu 16.2.apakšpunktā minēto iepirkumu pirmspārbaudes, izņemot gadījumus, kad par attiecīgo iepirkumu tiek iesniegts iesniegums Publisko iepirkumu likuma 83.pantā vai Sabiedrisko pakalpojumu sniedzēju iepirkumu likuma 77.pantā noteiktajā kārtībā.
5. Iepirkumu uzraudzības birojs informē sadarbības iestādi par plānoto iepirkumu pirmspārbaudi, ko tas veic saskaņā ar šo noteikumu 17.punktu, ne vēlāk kā divas darbdienas pirms pirmspārbaudes uzsākšanas.
6. Iepirkumu uzraudzības birojs:
   1. pārliecinās, ka sadarbības iestāde, veicot šo noteikumu 10.punktā minētās pārbaudes, piemēro pirmspārbaužu metodiku;
   2. reizi ceturksnī organizē sanāksmi, pieaicinot sadarbības iestādi, vadošo iestādi un atbildīgo iestādi, lai apspriestu attiecīgajā ceturksnī konstatētās problēmas iepirkumu pirmspārbaužu veikšanā, kā arī izvērtētu nepieciešamību aktualizēt pirmspārbaužu metodiku;
   3. ja nepieciešams vai saskaņā ar šo noteikumu 19.2.apakšpunktā minētajā sanāksmē panākto vienošanos, 10 darbdienu laikā aktualizē pirmspārbaužu metodiku un triju darbdienu laikā nosūta aktualizēto pirmspārbaužu metodiku saskaņošanai vadošajai iestādei un sadarbības iestādei. Pēc tam, kad sadarbības iestāde un vadošā iestāde ir saskaņojušas aktualizēto pirmspārbaužu metodiku, Iepirkumu uzraudzības birojs to apstiprina un nosūta vadošajai iestādei un sadarbības iestādei.
7. Sadarbības iestāde veic finansējuma saņēmēja iesniegtajā projekta iepirkumu plānā iekļauto iepirkumu šo noteikumu 10.punktā norādītās iepirkumu pirmspārbaudes, izņemot šo noteikumu 16.punktā minētās iepirkumu pirmspārbaudes.
8. Sadarbības iestāde un Iepirkumu uzraudzības birojs pēc iepirkuma pirmspārbaudes vai pēc pirmspārbaudes rezultātu noteikšanai nepieciešamo dokumentu vai informācijas saņemšanas 20 darbdienu laikā sniedz finansējuma saņēmējam vienu no šādiem atzinumiem:
   1. pozitīvs atzinums – ja projekta iepirkumā nav konstatēti pārkāpumi vai konstatētie pārkāpumi nav būtiski un nevar ietekmēt lēmumu par iepirkuma tiesību piešķiršanu;
   2. atzinums ar iebildumiem – ja projekta iepirkumā ir konstatēti pārkāpumi, bet tos ir iespējams novērst iepirkumu procedūras laikā;
   3. negatīvs atzinums – ja projekta iepirkumā ir konstatēti tādi pārkāpumi, kurus nav iespējams novērst uzsāktās iepirkumu procedūras laikā un kuri var ietekmēt lēmumu par iepirkuma tiesību piešķiršanu.
9. Gadījumos, kad jāveic iepirkuma dokumentācijas pirmspārbaude attiecībā uz iepirkumu, kura piedāvājumu vai pieteikumu iesniegšanas termiņš atbilstoši normatīvajiem aktiem iepirkumu jomā ir 20 darbdienas vai īsāks, Iepirkumu uzraudzības birojs pirmspārbaužu metodikā nosaka īsāku šo noteikumu 21.punktā noteiktā atzinuma sniegšanas termiņu.
10. Ja sadarbības iestāde vai Iepirkumu uzraudzības birojs par projekta iepirkumā konstatētajiem pārkāpumiem ir sniedzis atzinumu ar iebildumiem, finansējuma saņēmējs 20 darbdienu laikā pēc atzinuma saņemšanas sagatavo un iesniedz iestādei, kura sagatavojusi atzinumu, rakstisku informāciju par projekta iepirkumā konstatēto pārkāpumu novēršanu.
11. Sadarbības iestāde vai Iepirkumu uzraudzības birojs pārbauda, vai finansējuma saņēmējs ir novērsis atzinumā minētos pārkāpumus, un sniedz vienu no šādiem atzinumiem šo noteikumu 21.punktā noteiktajā termiņā:
    1. pozitīvu atzinumu, ja finansējuma saņēmējs ir novērsis atzinumā minētos pārkāpumus;
    2. negatīvu atzinumu, ja konstatē kaut vienu no šādiem nosacījumiem:
       1. finansējuma saņēmējs atbilstoši šo noteikumu 23.punktā paredzētajām prasībām nav sniedzis sadarbības iestādei vai Iepirkumu uzraudzības birojam rakstisku informāciju par projekta iepirkumā konstatēto pārkāpumu novēršanu;
       2. sadarbības iestāde vai Iepirkumu uzraudzības birojs konstatē, ka projekta iepirkumā pārkāpumi nav novērsti.
12. Ja par projekta iepirkumu ir sniegts negatīvs atzinums, sadarbības iestāde, ņemot vērā minēto atzinumu, var lemt par to izdevumu, kuri saistīti ar attiecīgo iepirkumu, pilnīgu vai daļēju (atkarībā no pārkāpuma būtiskuma) neattiecināšanu.
13. Sadarbības iestāde vai Iepirkumu uzraudzības birojs piecu darbdienu laikā pēc šo noteikumu 21. un 24.punktā minētā atzinuma sagatavošanas vadības informācijas sistēmā ievada informāciju par veikto pirmspārbaudi un tās rezultātiem.

**III. Kārtība, kādā sadarbības iestāde veic pārbaudes projekta īstenošanas vietā**

1. Sadarbības iestāde pārbauda, vai finansējuma saņēmējs īsteno projektu saskaņā ar līgumu vai vienošanos, veicot pārbaudi projekta īstenošanas vietā:
   1. vismaz reizi projekta īstenošanas gadā augsta riska projektiem;
   2. vismaz reizi projekta īstenošanas laikā vidēja riska projektiem;
   3. ar nejaušās izlases metodi izvēlētiem zema riska projektiem, nodrošinot, ka pārbaudes veikšanai var izvēlēties jebkuru zema riska projektu.
2. Sadarbības iestāde projekta īstenošanas vietā veic:
   1. plānotās pārbaudes;
   2. ārpuskārtaspārbaudes.
3. Piecas darbdienas pirms pārbaudes projekta īstenošanas vietā (izņemot šo noteikumu 31.punktā minētās ārpuskārtas pārbaudes) sadarbības iestāde par to informē finansējuma saņēmēju līgumā vai vienošanos par projekta īstenošanu noteiktajā kārtībā.
4. Sadarbības iestādei ir tiesības veikt pārbaudi projekta īstenošanas vietā pirms līguma vai vienošanās par projekta īstenošanu noslēgšanas, lai pārliecinātos par projekta faktisko ieviešanu vai faktiskajiem apstākļiem projekta īstenošanai. Sadarbības iestāde par šādu pārbaudi finansējuma saņēmēju informē vismaz trīs darbdienas pirms pārbaudes.
5. Sadarbības iestāde neinformē finansējuma saņēmēju par pārbaudi projekta īstenošanas vietā šādos gadījumos:
   1. pārbaude apmācību laikā (piemēram, semināros, kursos), lai pārliecinātos, vai dalībnieku sarakstā iekļautās personas atrodas apmācību vietā;
   2. pārbaude, lai pārliecinātos, vai pamatlīdzekļi, kas radīti, iepirkti vai nomāti projektā, daļēji vai pilnībā izmantojot Eiropas Savienības fondu finansējumu atrodas projektā paredzētajā vietā un tiek izmantoti projekta mērķiem;
   3. pārbaude, lai pārliecinātos, vai konkrēto darbu izpilde notiek projekta īstenošanas vietā;
   4. citi gadījumi, kad projekta ietvaros veiktās darbības īstumu pēc šīs darbības pabeigšanas vairs nebūtu iespējams identificēt.
6. Sadarbības iestāde pēc pārbaudes projekta īstenošanas vietā nosaka vienu no šādiem rezultātiem:
   1. pozitīvs – ja projekta īstenošanas vietā nav konstatēti pārkāpumi vai konstatētie pārkāpumi nav būtiski un nevar ietekmēt projekta mērķa sasniegšanu;
   2. ar iebildumiem – ja projekta īstenošanas vietā ir konstatēti pārkāpumi, bet tos ir iespējams novērst;
   3. negatīvs – ja projekta īstenošanas vietā ir konstatēti tādi pārkāpumi, kurus nav iespējams novērst un kuri var ietekmēt projekta mērķa sasniegšanu.
7. Sadarbības iestāde pēc pārbaudes projekta īstenošanas vietā vai pēc pārbaudes rezultātu noteikšanai nepieciešamo dokumentu vai informācijas saņemšanas 20 darbdienu laikā informē finansējuma saņēmēju par pārbaudes rezultātiem.
8. Sadarbības iestāde veic atkārtotu pārbaudi projekta īstenošanas vietā, ja iepriekšējā pārbaudē ir konstatētas atkāpes no līgumā vai vienošanos par projekta īstenošanu minētajiem noteikumiem un atkārtota pārbaude ir nepieciešama, lai pārliecinātos, ka trūkumi ir novērsti.
9. Ņemot vērā regulas Nr.1303/2013 71.pantā ietvertos nosacījumus par projekta rezultātu saglabāšanu un ilgtspēju, sadarbības iestāde pēc tam, kad veikts noslēguma maksājums finansējuma saņēmējam, veic pārbaudi projekta īstenošanas vietā augsta riska projektiem vismaz vienu reizi projekta rezultātu saglabāšanas noteiktajā termiņā, bet zema un vidēja riska projektiem saskaņā ar nejaušās izlases metodi.
10. Atbildīgā iestāde ir tiesīga ierosināt sadarbības iestādei veikt pārbaudi projekta īstenošanas vietā, kā arī var piedalīties sadarbības iestādes veiktajās pārbaudēs, sniedzot atzinumu par pārbaudē konstatēto sadarbības iestādes un atbildīgās iestādes starpresoru vienošanās noteiktajā kārtībā.
11. Pārbaudē projekta īstenošanas vietā, ko veic sadarbības iestāde, ir tiesības piedalīties vadošajai iestādei, sertifikācijas iestādei un revīzijas iestādei.
12. Sadarbības iestāde piecu darbdienu laikā pēc pārbaudes rezultātu noteikšanas vadības informācijas sistēmā ievada informāciju par veikto pārbaudi projekta īstenošanas vietā un tās rezultātiem.

**IV. Kārtība, kādā vadošā iestāde vai sertifikācijas iestāde veic pārbaudes projekta īstenošanas vietā**

1. Vadošā iestāde un sertifikācijas iestāde par savām pārbaudēm projektu īstenošanas vietās vadības informācijas sistēmā iekļauj šādu informāciju:
   1. par katru plānoto pārbaudi projekta īstenošanas vietā – datumu un projekta īstenošanas posmu (projekta īstenošanas laikā vai pēc noslēguma maksājuma veikšanas finansējuma saņēmējam), kurā ir paredzēts veikt pārbaudi projekta īstenošanas vietā;
   2. par katru veikto pārbaudi projekta īstenošanas vietā:
      1. datumu, kad veikta pārbaude projekta īstenošanas vietā;
      2. pārbaudes rezultātu (pozitīvs, ar iebildumiem, negatīvs).
2. Piecas darbdienas pirms plānotās pārbaudes projekta īstenošanas vietā vadošā iestāde vai sertifikācijas iestāde rakstveidā informē par to finansējuma saņēmēju, sadarbības iestādi un revīzijas iestādi.
3. Vadošā iestāde šo noteikumu 31.punktā noteiktos gadījumos neinformē finansējuma saņēmēju par pārbaudi projekta īstenošanas vietā.
4. Vadošā iestāde piecu gadu laikā (vai trīs gadu laikā gadījumos, kas attiecas uz mazo un vidējo uzņēmumu veikto investīciju vai radīto darbvietu saglabāšanu) pēc tam, kad veikts noslēguma maksājums finansējuma saņēmējam, var veikt pārbaudi projekta īstenošanas vietā.
5. Vadošā iestāde un sertifikācijas iestāde 20 darbdienu laikā pēc pārbaudes projekta īstenošanas vietā vai pēc pārbaudes rezultātu noteikšanai nepieciešamo dokumentu saņemšanas informē finansējuma saņēmēju par pārbaudes rezultātiem un nosaka atbildīgo par ieteikumu ieviešanas uzraudzību.
6. Vadošā iestāde un sertifikācijas iestāde piecu darbdienu laikā pēc pārbaudes rezultātu noteikšanas vadības informācijas sistēmā ievada informāciju par veikto pārbaudi projekta īstenošanas vietā un tās rezultātiem.
7. Pārbaudē projekta īstenošanas vietā, ko veic sertifikācijas iestāde, ir tiesības piedalīties vadošajai iestādei un revīzijas iestādei.
8. Pārbaudē projekta īstenošanas vietā, ko veic vadošā iestāde, ir tiesības piedalīties sertifikācijas iestādei un revīzijas iestādei.

**V. Kārtība, kādā pārbauda maksājuma pieprasījumus**

1. Finansējuma saņēmējs līgumā vai vienošanos par projekta īstenošanu noteiktajā kārtībā iesniedz sadarbības iestādei avansa maksājuma pieprasījumu vai maksājumu pieprasījumu, kurā iekļauta informācija par veiktiem projekta izdevumiem un īstenošanas progresu, t.sk. par izsludinātiem iepirkumiem, noslēgtiem līgumiem, sasniegtiem rezultātiem un rādītājiem un cita informācija (2.pielikums).
2. Finansējuma saņēmējs pārliecinās, ka sadarbības partnera un gala saņēmēja sniegtā informācija maksājumu pieprasījumam par veiktiem projekta izdevumiem un iepirkumiem (ja attiecināms) ir korekta.
3. Sadarbības iestāde pārbauda finansējuma saņēmēja iesniegto avansa maksājuma pieprasījumu, izvērtējot tā atbilstību normatīvajam aktam par specifiskā atbalsta mērķa īstenošanu un līgumam vai vienošanās par projekta īstenošanu, ne ilgāk kā 10 darbdienas pēc avansa maksājuma pieprasījuma saņemšanas un sagatavo maksājuma rīkojumu.
4. Sadarbības iestāde pārbauda finansējuma saņēmēja iesniegto maksājuma pieprasījumu un izlases veidā tajā iekļauto izdevumus pamatojošo dokumentu kopijas, apstiprina attiecināmo izdevumu summu un, ja attiecināms, sagatavo maksājuma rīkojumu par attiecināmo izdevumu atmaksu finansējuma saņēmējam atbilstoši līgumā vai vienošanās par projekta īstenošanu noteiktajam Eiropas Savienības fondu finansējumam un, ja projektā ir paredzēts, valsts budžeta līdzfinansējuma likmei, norādot budžeta izdevumu klasifikācijas kodu atbilstoši ekonomiskajām kategorijām, šādos termiņos:
   1. starpposma maksājuma pieprasījumu ne ilgāk kā 20 darbdienu laikā pēc maksājuma pieprasījuma saņemšanas;
   2. noslēguma maksājuma pieprasījumu ne ilgāk kā 60 darbdienu laikā pēc maksājuma pieprasījuma saņemšanas.
5. Ja sadarbības iestādes atbilstoši šo noteikumu 50.punktam apstiprinātā maksājuma pieprasījuma attiecināmo izdevumu summa atšķiras no finansējuma saņēmēja pieprasītās attiecināmo izdevumu summas, sadarbības iestāde sagatavo pamatojošo dokumentu (aprēķins, lēmums vai cits dokuments) un nodrošina tā pieejamību vadības informācijas sistēmā.
6. Šo noteikumu 49. un 50.punktā minēto termiņu var pagarināt par precizējumu un pieprasītās papildu informācijas vai ekspertīžu un atzinumu no kompetentām institūcijām izskatīšanai nepieciešamo laiku, bet ne ilgāk kā par 10 darbdienām pēc precizējumu, papildu informācijas vai atzinuma saņemšanas dienas.
7. Šo noteikumu 52.punktā noteiktais termiņa ierobežojums neattiecas uz gadījumiem, kad saskaņā ar regulas Nr.1303/2013 132.panta 2.punktu veikta maksājumu apturēšana. Par minēto rīcību un tās iemesliem sadarbības iestāde nekavējoties informē finansējuma saņēmēju,atbildīgo iestādiun vadošo iestādi.

**VI. Pievienotās vērtības nodokļa iekļaušana projekta attiecināmajās izmaksās**

1. Finansējuma saņēmējs iesniedz sadarbības iestādē pārskatu par pievienotās vērtības nodokļa summām, kuras tas un tā sadarbības partneris pārskata periodā paredz iekļaut projekta attiecināmajās izmaksās (turpmāk – pārskats) (3.pielikums). Pārskatā iekļautos finansējuma saņēmēja un tā sadarbības partnera dokumentus norāda atsevišķi. Šis nosacījums neattiecas uz tām izmaksām, kuras tiek segtas saskaņā ar netiešo izmaksu nemainīgo likmi.
2. Pārskatu iesniedz 10 darbdienu laikā pēc attiecīgā pārskata perioda beigām. Pirmais pārskata periods ir 12 mēneši, sākot no dienas, kad finansējuma saņēmējs ar sadarbības iestādi noslēdzis līgumu vai vienošanos par projekta īstenošanu, bet, ja līguma vai vienošanās par projekta īstenošanu nosacījumos noteiktais projekta īstenošanas periods ir īsāks par 12 mēnešiem, pārskata periods ir projekta īstenošanas periods. Ja projekta sagatavošanas izmaksas ir attiecināmās izmaksas un tās ir veiktas, pirms ar sadarbības iestādi noslēgts līgums vai vienošanās par projekta īstenošanu, minētās izmaksas iekļauj pārskatā par pirmo pārskata periodu. Šajā pārskatā iekļauj arī pievienotās vērtības nodokļa attiecināmās izmaksas, kas nav projekta sagatavošanas izmaksas, bet ir veiktas, pirms ar sadarbības iestādi noslēgts līgums vai vienošanās par projekta īstenošanu (ja šīs izmaksas ir attiecināmas saskaņā ar normatīvo aktu par specifiskā atbalsta mērķa īstenošanu). Katrs nākamais pārskata periods ir iepriekšējam pārskata periodam sekojošie 12 mēneši, bet, ja līdz projekta īstenošanas perioda beigām paliek mazāk nekā 12 mēneši, pārskata periods ir atlikušais projekta īstenošanas periods.
3. Finansējuma saņēmējs neiesniedz pārskatu, ja:
   1. projekta attiecināmajās izmaksās neparedz iekļaut pievienotās vērtības nodokli;
   2. projekta ietvaros neveic ar pievienotās vērtības nodokli apliekamus darījumus vai veic darījumus, uz kuriem nav attiecināms Pievienotās vērtības nodokļa likums.
4. Ja, izvērtējot šo noteikumu 54.punktā minēto pārskatu, tiek konstatētas neprecizitātes, sadarbības iestāde informē finansējuma saņēmēju par nepieciešamajiem precizējumiem un nosaka termiņu to novēršanai.
5. Sadarbības iestāde piecu darbdienu laikā pēc pārskata saņemšanas no finansējuma saņēmēja to izskata un nosūta Valsts ieņēmumu dienestam elektroniskā dokumenta formā uz elektroniskā pasta adresi.
6. Pēc pārskata saņemšanas Valsts ieņēmumu dienests piecu darbdienu laikā to izvērtē un, ja nepieciešams, pieprasa finansējuma saņēmējam un tā sadarbības partnerim uzrādīt vai iesniegt darījumu un samaksu apliecinošu dokumentu oriģinālus vai normatīvajos aktos par dokumentu izstrādāšanu un noformēšanu noteiktā kārtībā apliecinātus dokumentu oriģinālu atvasinājumus pārbaudes veikšanai.
7. Finansējuma saņēmējs un tā sadarbības partneris triju darbdienu laikā pēc šo noteikumu 59.punktā minētā pieprasījuma saņemšanas uzrāda vai iesniedz Valsts ieņēmumu dienesta pilnvarotajām amatpersonām darījumu un samaksu apliecinošu dokumentu oriģinālus vai normatīvajos aktos par dokumentu izstrādāšanu un noformēšanu noteiktā kārtībā apliecinātus dokumentu oriģinālu atvasinājumus pārbaudes veikšanai.
8. Valsts ieņēmumu dienests 15 darbdienu laikā pēc pārskata saņemšanas un, ja nepieciešams, pēc šo noteikumu 60.punktā minēto dokumentu saņemšanas pārbauda finansējuma saņēmēja un tā sadarbības partnera iesniegtos dokumentus un sagatavo atzinumu par pārskatu (turpmāk – atzinums) (4.pielikums), norādot pievienotās vērtības nodokļa summu, kuru attiecīgi finansējuma saņēmējam un tā sadarbības partnerim ir tiesības vai nav tiesību atskaitīt no valsts budžetā maksājamās nodokļa summas kā priekšnodokli Pievienotās vērtības nodokļa likuma XI nodaļā noteiktajā kārtībā. Atzinumu par pārskatu elektroniska dokumenta formā nosūta attiecīgi sadarbības iestādei, finansējuma saņēmējam un tā sadarbības partnerim zināšanai.
9. Sadarbības iestāde:
   1. saņemot starpposma maksājuma pieprasījumu, pieņem šo noteikumu 50.punktā minēto lēmumu un atmaksā projekta attiecināmajās izmaksās iekļaujamo pievienotās vērtības nodokļa summu, pamatojoties uz iesniegto starpposma maksājuma pieprasījumu;
   2. apstiprinot nākamo maksājuma pieprasījumu, kas iesniegts pēc šo noteikumu 61.punktā minētā atzinuma saņemšanas pārmaksāto attiecināmajās izmaksās iekļaujamo pievienotās vērtības nodokļa summu, ja tāda ir izveidojusies, saskaņā ar līgumu vai vienošanos par projekta īstenošanu ietur no nākamā vai noslēguma maksājuma pieprasījuma.
10. Ja finansējuma saņēmējs nepiekrīt šo noteikumu 61. un 62.punktā minētajam lēmumam, finansējuma saņēmējs strīdu var risināt Eiropas Savienības struktūrfondu un Kohēzijas fonda 2014.-2020.gada plānošanas perioda vadības likumā un līgumā vai vienošanās par projekta īstenošanu noteiktajā kārtībā.
11. Ja finansējuma saņēmējs ir apstrīdējis šo noteikumu 61.punktā minēto lēmumu, sadarbības iestāde piecu darbdienu laikā no šādas informācijas saņemšanas pieprasa Valsts ieņēmumu dienestam atkārtoti izvērtēt pārskatu, ņemot vērā finansējuma saņēmēja iesniegumā norādītos argumentus.
12. Valsts ieņēmumu dienests 15 darbdienu laikā pēc atkārtoti izvērtējamā pārskata saņemšanas sagatavo jaunu atzinumu un nosūta sadarbības iestādei.
13. Ja pēc šo noteikumu 62.punktā minētā lēmuma pieņemšanas no Valsts ieņēmumu dienesta tiek saņemts jauns atzinums saskaņā ar šo noteikumu 65.punktu, sadarbības iestāde atceļ lēmumu, kas pieņemts, pamatojoties uz šo noteikumu 61.punktā minēto atzinumu, un pieņem jaunu lēmumu, pamatojoties uz šo noteikumu 65.punktā minēto atzinumu.

Ministru prezidente L.Straujuma

Finanšu ministrs J.Reirs

10.01.2015 13:15

3219

I.Petrova,

Finanšu ministrijas

Eiropas Savienības fondu vadības un kontroles departamenta

Eiropas Savienības fondu tiesiskā nodrošinājuma nodaļas

juriskonsulte

67083941, inita.petrova@fm.gov.lv